Source: http://www.proinanea.gr/news/o-dioikitis-toy-oaed-anakoinose-apo-ta-giannena-neo-programma-proergasias-gia-500-anergoys-neoys-ilikias-18-30/
Timestamp: 2020-01-29 05:26:28+00:00
Document Index: 6764730

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Ο ΔΙΟΙΚΗΤΗΣ ΤΟΥ ΟΑΕΔ ΑΝΑΚΟΙΝΩΣΕ ΑΠΟ ΤΑ ΓΙΑΝΝΕΝΑ – Νέο πρόγραμμα προεργασίας για 500 ανέργους νέους, ηλικίας 18-30 | Πρωινά Νέα
Comments Off on Ο ΔΙΟΙΚΗΤΗΣ ΤΟΥ ΟΑΕΔ ΑΝΑΚΟΙΝΩΣΕ ΑΠΟ ΤΑ ΓΙΑΝΝΕΝΑ – Νέο πρόγραμμα προεργασίας για 500 ανέργους νέους, ηλικίας 18-30
Ένα νέο πρόγραμμα για 500 ανέργους, ανακοίνωσε από τα Γιάννενα ο διοικητής του ΟΑΕΔ Σπύρος Πρωτοψάλτης.
Οι ανακοινώσεις έγιναν στο διοικητήριο της Περιφέρειας αμέσως μετά την ολοκλήρωση της συνάντησης που είχε με τον περιφερειάρχη Αλέξανδρο Καχριμάνη και εκπρόσωπους φορέων μεταξύ των οποίων οι πρόεδροι του Τεχνικού Επιμελητηρίου και του Εμπορικού κ.κ. Παππάς και Δημητρίου αντίστοιχα. Παρούσα και η πρόεδρος του Δικηγορικού συλλόγου Μαρία Νάκα.
Το νέο «Πρόγραμμα προεργασίας για 500 ανέργους νέους, ηλικίας 18-30 σε επιχειρήσεις του Ιδιωτικού Τομέα και σε επιχειρήσεις, φορείς, οργανισμούς του δημοσίου τομέα που ασκούν τακτικά οικονομική δραστηριότητα στην Περιφέρεια Ηπείρου», ανακοίνωσε χθες από τα Ιωάννινα ο Διοικητής του ΟΑΕΔ Σπύρος Πρωτοψάλτης. Η διαδικασία υποβολής αιτήσεων θα ξεκινήσει στο επόμενο χρονικό διάστημα.
Ο Διοικητής ΟΑΕΔ Σπύρος Πρωτοψάλτης δήλωσε ότι «η Ήπειρος μαστίζεται διαχρονικά από υψηλά ποσοστά ανεργίας και μέσα στα χρόνια της οικονομικής ύφεσης η αγορά εργασίας της δέχθηκε ισχυρά πλήγματα. Με το νέο πρόγραμμα απόκτησης επαγγελματικής εμπειρίας, σηματοδοτούμε τις προσπάθειες που καταβάλλει πλέον ο νέος ΟΑΕΔ, διαρκώς και με συνέπεια απέναντι στην κοινωνία, δίνοντας λύσεις σε εθνικό αλλά και σε τοπικό επίπεδο, στο πλαίσιο του ρόλου και των αρμοδιοτήτων του. Δουλειά μας είναι η αύξηση της απασχόλησης και η μείωση της ανεργίας και κάθε πρωτοβουλία μας θέλουμε να συμβάλλει αποτελεσματικά στην επίτευξη αυτού του στόχου. Ένα από τα μεγαλύτερα εμπόδια που συναντούν οι άνεργοι είναι η έλλειψη ουσιαστικής επαγγελματικής εμπειρίας. Με το νέο πρόγραμμα δίνουμε τη δυνατότητα στους ωφελούμενους να ενισχύσουν ουσιαστικά τα επαγγελματικά τους προσόντα και να πετύχουν στην προσπάθειά τους να ενταχθούν στην αγορά εργασίας με αξιοπρεπείς όρους απασχόλησης. Δυστυχώς, παρά το γεγονός ότι στην Ελλάδα το ποσοστό ανεργίας παραμένει υψηλό, παρουσιάζεται το παράδοξο φαινόμενο να υπάρχουν θέσεις στις επιχειρήσεις οι οποίες μένουν κενές, επειδή δεν υπάρχουν άτομα με τις απαραίτητες δεξιότητες και την απαραίτητη εμπειρία για να τις καλύψουν. Ο νέος ΟΑΕΔ μπορεί και έχει τα απαραίτητα εργαλεία για να αντιμετωπίσει αυτό το μείζον πρόβλημα».
Στο ίδιο μήκος κύματος και ο Περιφερειάρχης Αλέξανδρος Καχριμάνης που ευχαρίστησε τον διοικητή του ΟΑΕΔ για την συζήτηση που είχαν παρουσία και άλλων φορέων. Παράλληλα, αναφέρθηκε στην ανάγκη ενίσχυσης των προγραμμάτων ώστε να καταπολεμηθεί η ανεργία που αυτή την ώρα είναι στο 16%, σύμφωνα με τον κ. Καχριμάνη. Τέλος, είπε ότι από πλευράς τους θα κάνουν ό,τι μπορούν για να βοηθήσουν νέους ανθρώπους να μπουν στην αγορά εργασίας.
Οι πάροχοι που δραστηριοποιούνται στην Περιφέρεια Ηπείρου και διαθέτουν κωδικούς πρόσβασης στο πληροφορικό σύστημα του ΟΑΕΔ (e-services) υποβάλλουν μία μόνο ηλεκτρονική αίτηση – εντολή κενής θέσης – υπεύθυνη δήλωση, η οποία είναι αναρτημένη στην ιστοσελίδα του Οργανισμού.
Προοπτικές συνεργασίας με τον Δήμο